RCL ดีช่วงสั้นๆ
ปริมาณการขนส่งของ RCL จะสู่ระดับสูงสุดของปีจากความต้องการขนส่งที่เพิ่มขึ้น ผลดังกล่าวทำให้บริษัทสามารถขยับขึ้นอัตราค่าระวางเรือเฉลี่ยต่อตู้ได้ กอปรกับกลยุทธ์การบริหารกองเรือแบบ Optimization เพื่อเป็นการเพิ่มรายได้และลดต้นทุนลง รวมทั้งต้นทุนน้ำมันยังอยู่ในระดับต่ำ
2 พ.ค. 2558

มีการวิเคราะห์กันว่าช่วงฤดูกาลในไตรมาส 2 ปี 58 ของ บริษัท อาร์ ซี แอล จำกัด (มหาชน) หรือ RCL ปริมาณการขนส่งของบริษัทจะสู่ระดับสูงสุดของปีจากความต้องการขนส่งที่เพิ่มขึ้น ผลดังกล่าวทำให้บริษัทสามารถขยับขึ้นอัตราค่าระวางเรือเฉลี่ยต่อตู้ได้ กอปรกับกลยุทธ์การบริหารกองเรือแบบ Optimization เพื่อเป็นการเพิ่มรายได้และลดต้นทุนลง รวมทั้งต้นทุนน้ำมันยังอยู่ในระดับต่ำ
ผลดังกล่าวอาจทำให้ไตรมาส 2 ปี 58 แตะระดับสูงสุดของปีและอาจเป็นจุดสูงสุดรายไตรมาสในรอบ 8 ปี ก่อนที่ผลการดำเนินงานชะลอตัวลงในไตรมาส 3 ปี 58 และไตรมาส 4 ปี 58 ที่เจอผลกระทบของฤดูมรสุมพร้อมชะลอตัวต่อเนื่องหลังเข้าช่วงนอกฤดูกาลของการเดินเรือ
โดยภาพรวมกำไรปกติทั้งปี 2558 ยังสอดคล้องกับประมาณการที่ 360 ล้านบาท เติบโต 88%  เมื่อเทียบกับปีก่อน ด้วยการรับผลบวกราคาน้ำมันลดลงในระดับต่ำเต็มปีเป็นปีแรก
ขณะที่ผลการดำเนินงานสำหรับปี สิ้นสุดวันที่ 31 ธันวาคม 2557 บริษัทมีรายได้รวมทั้งสิ้น 13,580.13 ล้านบาท จากงวดเดียวกันของปีก่อน 13,314.14 ล้านบาท ส่งผลให้บริษัทพลิกมีกำไร 361.58 ล้านบาท หรือ 0.44 บาทต่อหุ้น จากงวดเดียวกันของปีก่อนขาดทุน 1,652.93 ล้านบาท หรือ 1.99 บาทต่อหุ้น ซึ่งเป็นผลจากการบริหารจัดการต้นทุน การปรับเส้นทางเดินเรือ และการคัดสรรสินค้า และการกลับรายการค่าเผื่อการขาดทุนจากสัญญาที่สร้างภาวะ
เมื่อวิเคราะห์ฐานะทางการเงินของบริษัทเพื่อนำมาเป็นหนึ่งในตัวแปรในการตัดสินใจการลงทุนก็พบว่า ฐานะทางการเงินเริ่มไม่ดีนัก เนื่องจากบริษัทมีสินทรัพย์หมุนเวียน 4,178.67 ล้านบาท เมื่อนำมาเทียบกับหนี้สินหมุนเวียน 5,565.18 ล้านบาท ได้ค่า CURRENT RATIO ที่ระดับ 0.75 เท่า แสดงว่า สภาพคล่องทางการเงินของบริษัทเริ่มไม่ไหลลื่นสักเท่าไหร่             
ส่วนปัญหาหนี้สินของบริษัทยังไม่มีอะไรน่าเป็นห่วง เพราะบริษัทมีหนี้สินรวมแค่ 8,918.64 ล้านบาท เมื่อนำมาเทียบกับส่วนของผู้ถือหุ้นมากถึง 9,738.29 ล้านบาท ได้ค่า D/E อยู่ที่ระดับ 0.92 เท่า แสดงว่า ปัญหาหนี้สินที่มีอยู่ ไม่เป็นอุปสรรคต่อการดำเนินงานบริษัท
ในขณะที่นักวิเคราะห์ บล.เอเซีย พลัส มองว่า ระดับราคาหุ้นในปัจจุบันเป็นที่น่าสนใจอย่างมาก เนื่องจากมี PBV อยู่ที่เพียง 0.82 เท่า เมื่อเทียบกับผู้ประกอบการรายอื่นในอุตสาหกรรมเรือคอนเทนเนอร์ทั่วโลกที่มีค่าเฉลี่ย PBV อยู่สูงถึง 1.45 เท่า ทั้งนี้ กำหนดมูลค่าพื้นฐานโดยอิง PBV ที่เพียง 1.1 เท่า ได้ ราคาเป้าหมายอยู่ที่ 13.10 บาท มี Upside ถึง 32.3% บวกกับคาดการณ์เงินปันผลในปี 2558 อีกราว 2.09% แนะนำ “ซื้อ”
…
 
ผู้ถือหุ้นรายใหญ่
1.บริษัท โงวฮก จำกัด 208,812,500 หุ้น 25.20%
2.บริษัท ปัญจมิตร โฮลดิ้ง จำกัด 153,311,587 หุ้น 18.50%
3.นายสุเมธ ตันธุวนิตย์ 61,594,350 หุ้น 7.43%
4.บริษัท ไทยเอ็นวีดีอาร์ จำกัด 25,782,900 หุ้น 3.11%
5.บริษัท โหงวฮกเอเยนซี่ จำกัด 24,426,250 หุ้น 2.95%
 
รายชื่อกรรมการ
1.นายจำลอง อติกุล ประธานกรรมการ
2.นายสุเมธ ตันธุวนิตย์ กรรมการผู้จัดการ
3.นายฮาร์ทวิค ชูลส์ เอคการ์ด กรรมการ
4.น.ส.ตวงรัตน์ กีร์ติบุตร กรรมการ
5.นายฮอค เอง กัว กรรมการ